Tarybos sprendimas
1981 m. gegužės 19 d.
dėl Protokolo dėl bendradarbiavimo kovojant su Viduržemio jūros teršimu nafta ir kitomis kenksmingomis medžiagomis avarijos atveju pasirašymo
(81/420/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 235 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi savo 1978 m. balandžio 7 ir 8 d. posėdyje Kopenhagoje Europos Vadovų Taryba nusprendė, kad vienu iš pagrindinių savo tikslų Bendrija turi laikyti jūros taršos, ypač angliavandeniliais, prevenciją bei kontrolę ir Komisijos siūlymu paprašė Tarybos ir valstybių narių nedelsiant įdiegti Bendrijoje atitinkamas priemones ir patvirtinti bendrą atitinkamų tarptautinių institucijų poziciją, ypač dėl tyrimų ir veiksmingų taršos kontrolės priemonių įdiegimo,
kadangi Europos Bendrijų veiksmų programos dėl aplinkos [2] pabrėžia, kaip svarbu Bendrijai kovoti su jūros tarša bendrai, numato inter alia Bendrijos veiksmus kovojant su tarša, sukelta transporto bei laivybos, ir nurodo, kad jūros vandenų apsauga siekiant išlaikyti gyvybiškai būtiną ekologinę pusiausvyrą yra prioritetinis uždavinys;
kadangi 1976 m. vasario 16 d. Barselonos konvencija dėl Viduržemio jūros apsaugos nuo teršimo nustato inter alia, kad reikia imtis visų būtinų priemonių užtikrinti bendradarbiavimą kovojant su Viduržemio jūros teršimu nafta ir kitomis kenksmingomis medžiagomis avarijos atveju;
kadangi Barselonos konvencijos 24 straipsnyje nurodoma, kad Konvenciją ir jos protokolus gali pasirašyti Europos ekonominė bendrija; kadangi pastaroji jau pasirašė Konvenciją dėl Viduržemio jūros apsaugos nuo teršimo ir Protokolą dėl Viduržemio jūros apsaugos nuo teršimo iš laivų ir orlaivių išmetamomis atliekomis;
kadangi Protokolas dėl bendradarbiavimo kovojant su Viduržemio jūros teršimu nafta ir kitomis kenksmingomis medžiagomis avarijos atveju numato šalių bendradarbiavimą rengiant avarinius planus, propaguojant jūros teršimo angliavandeniliais kontrolės metodus, platinant informaciją apie išteklių organizavimą ir naujus taršos prevencijos bei kontrolės ir atitinkamų tyrimo programų rengimo metodus;
kadangi būtina, kad Bendrija prisijungtų prie protokolo pagal Barselonos konvencijos 26 straipsnį, jei bendros rinkos struktūra bus naudojama siekiant vieno iš Bendrijos aplinkos ir gyvenimo kokybės apsaugos tikslų; kadangi Sutartyje nėra nuostatos dėl įgaliojimo imtis tokių veiksmų;
kadangi Bendrijai būtina prisijungti prie minėto protokolo tam, kad ji galėtų dalyvauti keičiantis informacija bei atliekant bendrus tyrimus ir taip siektų pirmiau minėto tikslo kartu su valstybėmis narėmis ir nepakenkiant jų veiklai pagal Barselonos konvencijos sistemą; kadangi šiuo sprendimu nepakenkiama būsimiems Bendrijos veiksmams;
kadangi minėtame protokole numatyta keistis informacija, atlikti bendrus tyrimus ir bendradarbiauti jūroje, kas dėl savo pobūdžio nenustato bendrųjų taisyklių, kurioms galėtų turėti įtakos šios srities susitarimai, kuriuos valstybės narės gali pageidauti sudaryti,
NUSPRENDĖ:
1 straipsnis
Europos ekonominės bendrijos vardu Protokolas dėl bendradarbiavimo kovojant su Viduržemio jūros teršimu nafta ir kitomis kenksmingomis medžiagomis avarijos atveju patvirtinamas.
Protokolo tekstas pateikiamas šio sprendimo priede.
2 straipsnis
Tarybos pirmininkas turi pateikti stojimo dokumentus, kaip numatyta Barselonos konvencijos 26 straipsnyje.
Priimta Briuselyje, 1981 m. gegužės 19 d.